60 sarnaqäwi: Abigailampi Davitampi
¿DAVITAMPI parlir jutaski uka suma tawaq uñt’tati? Abigaíl satawa. Jupax wali amuyt’asiriwa, jan wali lurañatsa Davitar jark’t’änwa. Davitax kun lurañatakïskänsa uk janïr yatxatkasaxa, kunjamsa Davitax sarnaqaskän uk yatxatañäni.
Saulat qhispxasaxa mä qullu p’iyaruw imantasïna. Jilanakapampi familiaranakapampiw ukar sarapxäna. 400 chachanakaw sarapxarakïna, Davitaw p’iqt’äna. Davitax Moab marka apnaqirimpi parliriw saräna: ‘Mirä, awkijampi, taykajampiy markamar qhiparpan kunas pasitani uk yatisiñajkama’ sasa. Ukat Davitampi mayni chachanakampix qullunakaruw imantasipxäna.
Uka qhipat Abigailar Davitax uñt’äna. Abigailan chachapaxa Nabal satänwa, uraqinakani qamir jaqïnwa. 3.000 uwijanakani, 1.000 cabritonakan ukhamänwa. Nabalax qhuru jaqïnwa. Ukampis Abigaíl warmipaxa suma uñnaqt’an warmïnwa. Ukatxa, kunatï chiqäki uk lurañsa yatirakïnwa. Mä kutixa familiaparuw jiwañat qhispiyäna. Kunjams qhispiyäna uk uñjañäni.
Davitampi yanapirinakapampixa Nabalarux yanapt’apxänwa. Uwijanakap uñtarapipxäna. Ukat mä urux Davitax Nabalat yanapt’a mayinipxäta sasaw mä qhawqhan khitäna. Puripxän ukhax Nabalax yanapirinakapampiw uwijanakat t’awra yawirasipkäna. Uka urux fiestänwa, Nabalax walja suma manq’añanakanïnwa. Ukhamasti Davitan yanapirinakapax akham sapxänwa: ‘Jumarux yanapt’apxsmawa. Janiw kuna uwijsa lunthatapksmati. Mirä amp suma manq’ay waxt’apxita’ sasa.
‘Janiw jumanakjam jaqinakarux kuna manq’sa churkiristti’ sänwa Nabalaxa. Qhuruchasisaw David contra jan walinak parläna. Ukat kunapachatï Davitar uk yatiyapxi ukhaxa, Davitax wal colerasïna. ‘¡Espadanakam apxarusipxam!’ sänwa. Ukatxa Nabalampir yanapirinakapampir jiwayiriw sarapxäna.
Nabalan mä yanapiripax ukham jan wali arunak ist’asaxa, Abigailaruw yatiyäna. Ukat jank’akiw Abigailax manq’a wakichasin asnonakapar khumxatasin mistunïna. Davitar uñjasaxa, asnot saraqasaw alt’asïna, ukat akham sänwa: ‘Mirä amp suma, chachajar jan ist’amti. Jan amuyt’asir jaqiwa, luqhi chuymampipuniw kuns luri. Akaksay katuqt’asita. Mirä amp suma katuqt’asikitaya, kunatï paski ukat pampacht’apxakitaya’ sasa.
‘Yatiñanïtaw’ sasaw Davitax säna. ‘Ukham ñanqha luratapat Nabalar jiwayañajatxa jark’aqistawa. Jichhax jan kuna llakiniki utamar kutt’xam’ sänwa. Ukat Nabalax jiwxän ukhaxa, Davitax Abigailampiw casarasxarakïna.
1 Samuel 22:1-4; 25:1-43.
Jiskt’äwinaka
- ¿Aka warmixa kun satasa, ukat kunjam warmisa?
- ¿Khitis Nabalaxa?
- ¿Kunatsa Davitax manq’a mayiri Nabalan ukaruxa khitäna?
- ¿Kamsänsa Nabalaxa Davitan yanapirinakaparuxa, ukat uk yatisax Davitax kamachänsa?
- ¿Kunjamsa Abigailaxa yatiñan warmïtapxa uñacht’ayänxa?
Yaqha jiskt’äwinakampi
- Liyt’añamawa 1 Samuel 22:1-4.
Jilat kullakanakjamaw maynit maynikam yanapt’asiñasaxa, ¿kunjamsa Davitan familiapax uk uñacht’ayistu? (Pro. 17:17; 1 Tes. 5:14.)
- Liyt’añamawa 1 Samuel 25:1-43.
¿Kunatsa Nabalat jan wal parlasi? (1 Sam. 25:2-5, 10, 14, 21, 25.)
¿Chachan cristiana warminakaxa kunsa yatiqasipxaspa Abigailatxa? (1 Sam. 25:32, 33; Pro. 31:26; Efe. 5:24.)
¿Kuna pä jan wali luräwinakatsa Abigailaxa Davitar jark’aqäna? (1 Sam. 25:31, 33; Rom. 12:19; Efe. 4:26.)
¿Abigailan arunakapa ist’asaxa kamsataynasa Davitaxa, ukat kunjamtï Diosax uñjki ukham warminakar uñjañatakixa kunjamsa ukax chachanakar yanapt’i? (Hech. 21:8, 9; Rom. 2:11; 1 Ped. 3:7.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn